kardosdrur/scandi-wiki huggingface dataset:
Atlet AB

Atlet er en virksomhed, der fremstiller og markedsfører trucks til inden- og udendørs brug. Virksomheden leverer også serviceydelser i forbindelse med trucks og materialehåndtering, herunder logistikanalyse, uddannelse og service. Hovedkontoret, fremstillingsvirksomheden og undervisningslokalerne er beliggende i Mölnlycke lige uden for Göteborg i Sverige.

Atlet indgår i Nissan Forklift Co. Ltd., der har datterselskaber i Belgien, Danmark, Frankrig, Luxembourg, Norge, Sverige, Holland, Storbritannien, Tyskland og USA. Der er også forhandlere i yderligere 36 lande.

Historie 
Knut Jacobsson etablerede Elitmaskiner i Göteborg i 1958. Dengang fremstillede virksomheden kun trucks til indendørs brug. Elitmaskiner skiftede navn til Atlet i 1966.

Virksomheden begyndte med at fremstille håndpalletrucks. Omkring 1960 domineredes markedet af el-stablere og teleskoptrucks. Knut Jacobsson opfandt derefter gåstableren, der havde en løftekapacitet svarende til teleskoptruckenes, men kunne, takket være sine patenterede sidestablisatorer, anvendes i smallere gange.

I 70'erne begyndte Atlet at uddanne truckførere. Den tekniske udvikling fortsatte, med computersimulering af lagerstyringsløsninger, automatiske trucks og mobile terminalsystemer. Mellem 1988 og 1994 deltog Atlet endvidere i et udviklingsprojekt i samarbejde med læger og beskæftigelsesterapeuter. Dette resulterede i Tergo®, en teleskoptruck med ergonomiske løsninger, som f.eks. minirat og flydende armlæn.

I 2007 blev Atlet AB overtaget af Nissan Forklift, et datterselskab af Nissan Motor Company. Nissan Motor Company udskiller sin industrimaskinedivision og opretter et nyt selskab, "Nissan Forklift Co., Ltd.", med virkning fra 1. oktober 2010.

Eksterne henvisninger 
atlet.com

Etableret i 1958
Fremstillingsvirksomheder fra Sverige
Voel Kirke

Voel Kirke i Voel er fra 1876. I 1930'erne blev den udsmykket af kunstneren Jais Nielsen, der har forsynet kirkens vinduer med glasmosaik og en særpræget keramikdøbefont og et stort kalkmaleri bag kirkens alter.
Voel Kirke er tegnet af arkitekt C. Kiilsgaard med en korskirke som grundplan. Murene er opført af røde mursten og er i romansk stil med rundbuede vinduer og murblændinger.

Eksterne kilder og henvisninger 

 Voel Kirke hos KortTilKirken.dk
 Voel Kirke hos danmarkskirker.natmus.dk (Danmarks Kirker, Nationalmuseet)

Kirker i Silkeborg Kommune
Kirker i Århus Stift
Kirker i Skanderborg Amt
Plattmakers

Plattmakers er et plattysk online ordbog-projekt. Med mere end 18.500 opslagsord (august 2013) er det en af de mest omfattende online ordbøger over plattysk. Hvert opslagsord kan slås op på flere forskellige plattyske dialekter og gør den effektivt til den mest omfattende plattyske ordbog til rådighed.

Historie 

Plattmakers blev oprettet i 2009.

Egenskaber 

Det mest fremtrædende træk ved ordbogen er, at dens opslagsord er gemt i en speciel notation og gør det muligt at foretage dem på forskellige måder. Det plattyske sprog har ingen fast ortografisk standard og hver region adskiller sig ved den måde, som ordene er skrevet ned. Plattmakers-notationen gemmer ordets sproglige træk, som det var omkring 700 e.Kr. Det var det tidspunkt, hvor den seneste fælles forgænger blev talt, hvorfra alle moderne plattyske dialekter derefter blev udviklet. Strengen behandles derefter af en renderingsmaskine, der reproducerer alle relevante lydudviklinger siden da i kronologisk rækkefølge, og dermed producerer den phonologiske repræsentationen af det moderne ord. Denne repræsentation behandles så af en anden renderingsmaskine, der anvender moderne ortografi til strengen. Softwaren er dermed i stand til at gengive alle ord i en dialekt og deres retskrivning. Ordbogen indeholder plattysk-kommentarer til plattysk-ordene, som også giver oversættelserne af ordene på engelsk, tysk og hollandsk. Brugerfladen er til rådighed på plattysk, engelsk, tysk og hollandsk. Webstedet inddeler det plattyske sprogområde i 128 underafdelinger. For hver af dem er der planlagt en tilpasset rendering. Websiden indsamler også information om det område, hvert ord er brugt i, og gør det dermed muligt at skelne de ord, der er i almindelig brug fra de ord, der alene bruges regionalt.

Eksterne links 

 Hjemmeside

Ordbøger
Onlineopslagværker
Plattysk sprog
Etableret i 2009
Guido Guinizzelli

Guido Guinizzelli (født ml. 1230 og 1240 i Bologna, død før 1276) var en italiensk poet som var virksom i Bologna; han regnes for grundlægger af stilen dolce stil nuovo, stilnovismen.

Guido Guinizzelli var inspireret af den provencalske trubadurdigtning og den digtning på folkesproget som går under betegnelsen ”den sicilianske skole”, der florerede omkring universitetet i Bologna i slutningen af 1200-tallet. Han anvendte og populariserede sonetten og skildrede den jordiske kærlighed ud fra Platons eros-begreb med et metafysisk symbolsprog, samt cuor gentil (det ædle hjerte). Hans muser besynges for deres englelignende skønheds skyld, og digtningen er introspektiv og kontemplativ.

Guinizzelli påvirkede Dante Alighieri, som skriver om dolce stil nuovo i La Divina Commedia, Purgatorio XXVI.

Eksterne henvisninger 
  Tekster på Wikisource 
 "Guido Guinizzelli" hos Den Store Danske, DSD

Digtere fra Italien
13. århundrede
Personer fra Bologna
Teresa Lewis

Teresa Lewis (26. april 1969 – 23. september 2010) var en amerikansk morder, der før sin henrettelse var den eneste kvinde, som afventede dødsstraf i den amerikanske delstat Virginia.

Teresa Lewis blev i 2002 dømt til døden for at have hyret to mænd til at dræbe sin mand og stedsøn om natten den 30. oktober 2002. I tiden op til drabene havde Lewis et forhold til den ene af drabsmændene. Begge blev idømt livstid for forbrydelsen. Det lykkedes for den ene at begå selvmord i fængslet i 2006. Derudover stod Teresa Lewis til at indkassere omkring 1,5 million kroner (250.000 amerikanske dollars) som resultat af mordene, efter at hun havde tegnet en livsforsikring på begge ofre.

I Lewis' forsøg på benådning havde forsvarsadvokaten blandt andet fremhævet, at hun med en IQ på 72 var grænsende til at være mentalt handicappet. Han mente derfor ikke, at hun kunne have udtænkt et så udspekuleret mord.

Henrettelsen 
Klokken 03:13 dansk tid den 23. september 2010 blev Lewis henrettet med dødelig indsprøjtning. Før sin død blev Lewis tilbudt et særligt sidste måltid efter eget ønske. Hun valgte en portion kylling med ærter sammen med en Dr Pepper-cola. Til dessert bad hun om budding eller kage.

Sidste gang en kvinde blev henrettet i staten Virginia var tilbage i 1912, hvor en kvinde blev dømt til dødsstraf i den elektriske stol. 

Teresa Lewis blev efter sin henrettelse den 12. kvinde, som henrettes i USA, efter at dødsstraffen blev genindført i landet i 1976 efter en pause på fire år. Det var desuden fem år siden, der sidst blev henrettet en kvinde i USA.

Referencer 

Kvindelige mordere
Mordere fra USA
Personer henrettet ved dødelig indsprøjtning
Gennadij Janajev

Gennadij Ivanovitj Janajev (, ; født 26. august 1937 i Perevos, Nisjnij Novgorod oblast, Sovjetunionen; død 24. september 2010 i Moskva, Den Russiske Føderation) var en sovjetisk politiker. Han arbejdede for Komsomol, den kommunistiske ungdomsorganisation, fra 1963. Fra december 1990 til august 1991 var han Sovjetunionens vicepræsident. Han deltog i augustkuppet i 1991 og blev arresteret. Han fik senere amnesti og blev løsladt i 1994.

Politikere fra Rusland
Personer fra Nisjnij Novgorod oblast
Epiphone G-400

G-400 er Epiphones serie af elektriske guitarer, der er baseret på Gibsons SG-modeller. Der findes flere varianter af guitaren, men forskellen er oftest visuel.

Egenskaber
Standardudgaven af G-400-guitaren har mahognikrop og -hals og et gribebræt af rosentræ med såkaldte "trapezoid"-indlæg. De fleste udgaver har to humbuckers; en "Alnico Classic"-baspickup og en "Alnico Classic Plus"-diskantpickup. Ligesom Gibsons SG fra 1962 har G-400 en "halv" slagplade i stedet for "batwing"-slagpladen Gibsons bruger i dag.

Guitarmodeller
Eddie Fisher

Edwin Jack "Eddie" Fisher (10. august 1928 – 22. september 2010) var en amerikansk sanger og entertainer, der var særdeles populær i 1950'erne med store pladesalgstal og eget tv-show. Gennem store dele af sit liv vakte han desuden opmærksomhed om sit privatliv, der blandt andet omfattede ægteskaber med stjerner som Debbie Reynolds, Elizabeth Taylor og Connie Stevens.

Karriere 
Eddie Fisher indledte sin karriere som crooner i forskellige orkestre fra 1946. I 1949 blev han opdaget af en populær radiovært, der tog ham med i sit show, og Fisher slog straks an, hvorved han fik en pladekontrakt. Hans indkaldelse til militærtjeneste i 1951 satte en mindre bremse på karrieren, men efter et års tid blev han udpeget som officiel solist i den amerikanske hærs orkester, og han indspillede plader i hele sin indkaldelsesperiode.

Efter overstået militærtjeneste genvandt han hurtigt sin brede popularitet gennem optrædender på de bedste natklubber samt eget tv-show i perioden 1953-57. Blandt Fishers store hits tidligt i årtiet var "Thinking of You", "Any Time", "Lady of Spain". De blev fulgt op af en række hitlisteførstepladser med sange som "Wish You Were Here", "I'm Walking Behind You", "Oh! My Pa-Pa" og "I Need You Now". 

Han opnåede også et par filmroller, men karrieren fik et knæk, da hans skilsmisse fra Debbie Reynolds og efterfølgende ægteskab med Elizabeth Taylor skabte stor offentlig skandale, hvilket bl.a. hans tv-selskab ikke ville associeres med. Han søgte at klare problemerne med alkohol og narkotika, hvilket blot førte ham længere væk fra offentlighedens opmærksomhed. I 1983 forsøgte han at få et comeback som sanger, men det blev en fiasko, og han kom aldrig for alvor tilbage til scenen. 

I stedet skrev han et par selvbiografier med intime detaljer om sine ægteskaber, hvilket gav ham en vis opmærksomhed igen.

Privatliv 
Fisher var gift fem gange og fik fire børn.

I perioden 1955-59 var han gift med skuespilleren Debbie Reynolds, og parret fik to børn, hvoraf Carrie Fisher siden er blevet skuespiller. Fra 1959 var Eddie Fisher gift med Elizabeth Taylor, til denne i 1964 under stor opmærksomhed faldt for Richard Burton og derfor blev skilt fra Fisher. 

Næste hustru var sangeren og skuespilleren Connie Stevens, som Fisher blev gift med i 1967. Ægteskabet holdt dog kun to år, men parret fik to børn, Joely Fisher og Tricia Leigh Fisher, der begge er gået skuespillervejen. Efter et kort ægteskab 1975-76 med Terry Richard var Eddie Fisher alene indtil 1993, hvor han blev gift med Betty Lin, som han var gift med til hendes død i 2001.

Eddie Fisher døde 23. september 2010 som følge af komplikationer efter en hofteoperation.

Eksterne henvisninger 

 

Sangere fra USA
Lone Frank

Lone Frank (født Lone Frank Pedersen 28. september 1966 i Aarhus) er en dansk videnskabsjournalist, forfatter og ph.d. i neurobiologi, som siden
1998 har
skrevet videnskabsstof for Weekendavisen. Hun er desuden debattør, foredragsholder og har arbejdet med radio og tv; bl.a. tilrettelagt og medvirket i DR2-programserierne Videnskab der udfordrer (2007) og Hulemanden indeni (2008).

I 2005 fik hun Svend Bergsøes Fonds formidlerpris og i 2006 Fremtidsprisen. Hun sidder i bestyrelsen for Svend Bergsøes Fond og er medlem af advisory board for LIFE, Københavns Universitets biovidenskabelige fakultet samt Experimentariums præsidium.
Hun sidder i VL-gruppe 67.

Hun fik kandidatgrad i biologi på et speciale om "transkriptionel regulation af glutamatreceptorer ved cerebral iskæmi" fra Aarhus Universitet i 1992.

I september 2010 indbragte hendes bog, Mit smukke genom, generelt stor anerkendelse. Bogen er baseret på en række genetisk baserede tests, som tilsigter at afklare, hvad den biologiske baggrund betyder for menneskets personlige udvikling.
Bogen blev i 2011 oversat og udgivet på engelsk med titlen My Beautiful Genome: Exposing Our Genetic Future, One Quirk at a Time. Den er også udgivet på tysk, norsk og hollandsk.

Bibliografi 
 Det nye liv (2004), Gyldendal, 
 Klonede Tigre. En rejse ind i det nye vilde Østen (2005) Gyldendal, 
 Den femte revolution. Fortællinger fra hjernens tidsalder (2007), Gyldendal, 
 Mit smukke genom. Historier fra genetikkens overdrev (2010), Gyldendal, 
 Lystens pioner (2016), Gyldendal, 
 Størst af alt (udk. 01.sept 2020), Politikens forlag

Referencer

Eksterne henvisninger 
 lonefrank.dk – Personlig hjemmeside
 

Journalister fra Danmark
Personer fra Aarhus
Debattører fra Danmark
Videnskabsformidlere fra Danmark
Faglitterære forfattere fra Danmark
Journalister ved Weekendavisen
Personer i Kraks Blå Bog
Dansksprogede forfattere fra Danmark
Modtagere af Søren Gyldendal-prisen
Alumni fra Aarhus Universitet
Modtagere af Publicistprisen
Kunstnere på finansloven
Stadio San Nicola

Stadion San Nicola er et stadion i den italienske by, Bari. Det er et stadion med flere anvendelsesmuligheder, men bliver dog hovedsageligt brugt til fodbold og er hjemmebane for klubben AS Bari. Der er 58.270 siddepladser på stadionet. Der er ingen ståpladser.

Stadionet blev bygget til VM 1990 og lagde også græs til fem opgør ved slutrunden. Derudover har stadionet lagt græstæppe til finalen i Europacuppen for mesterhold i 1991.

San Nicola er tegnet af arkitekten Renzo Piano. Designet er tænkt som en blomst, og mellem sektionerne på de øverste tribuner er der åbne rum, der giver strukturen et let og luftigt udtryk.  Stadion er sjældent fyldt, men ved oprykningskampe, og når Bari er i Serie A, er der set over 50.000 tilskuere.

Noter 

San Nicola
Bari
Etableret i 1987
Mianyang

Mianyang (绵阳/綿陽; pinyin: Miányáng; Wade-Giles: Mian-yang) er en by på præfekturniveau og en stor by i provinsen Sichuan i det vestlige Kina. Det har et areal på 20,000 km2, og befolkningen anslås (2004) til 5,2 millioner mennesker. 

Mianyang er provinsens næst største by, efter hovedstaden Chengdu.

Mianyang er et af Kinas største centre for elektronikindustri. Den har flere kendte forskningsinstitutioner, som China Academy of Engineering Physics og China Air Dynamics Research and Development Center. Mange store virksomheder som Changhong Electronics Group Corporation, Jiuzhou Electronics Group, Shuangma Cement Group og Changcheng Special Steel Company har også deres hovedsæder i Mianyang. Byen har seks universiteter og højskoler, som er kendt for videnskab og teknologi.

Administrative enheder 
Bypræfekturet Mianyang har jurisdiktion over 2 distrikter (区 qū), et byamt (市 shì), 5 amter (县 xiàn) og ett autonomt amt (自治县 zìzhìxiàn).

Trafik

Jernbane 
Baoji-Chengdu-jernbanen løber gennem området. Den knytter Baoji i naboprovinsen Shaanxi til Chengdu i Sichuan.

Vej 
Kinas rigsvej 108 løber gennem området. Den begynder i Beijing og fører via Taiyuan, Xi'an og Chengdu mod syd til Kunming i den sydvestlige provins Yunnan.

Bypræfekturer i Sichuan
Pikk Hermann

Pikk Hermann eller Lange Hermann er et tårn på Toompea Slottet på Toompea-højen i Estlands hovedstad Tallinn. Det oprindelige tårn blev opført i 1360 til 1370. Tårnet forfaldt, men blev genopbygget i det 16. århundrede til den nuværende højde på 45,6 meter. En trappe med 215 trin fører til toppen af tårnet.

Pikk Hermann ligger ved siden af den estiske parlamentsbygning, og flaget, der vajer fra toppen af tårnet 95 meter over havets overflade, er det estiske rigsflag.

Eksterne henvisninger 

 Om Toompea slottet fra det estiske parlaments hjemmeside 

Bygninger, konstruktioner og anlæg i Tallinn
Otto Albert Blehr

Otto Albert Blehr (17. februar 1847 på Sanderud i Stange – 13. juli 1927) var en norsk jurist og politiker fra Venstre. 

Blehr blev cand.jur. i 1871, og arbejdede derefter blandt andet for Bergens Tidende. Han bosatte sig i Nordre Bergenhus Amt (Sogn og Fjordane) fra 1872, som fuldmægtig og vikar for sorenskriveren i Nordfjord, Ole Richter. Fra 1877 drev han egen advokatpraksis i Lærdal. Han startede to aviser (Fjordenes Blad og Sogns Tidend) og var ordfører. Han var lagmann i Hålogaland 1889-93 og i Kristiania fra 1893. 

Han var stortingsmand for Nordre Bergenhus Amt fra 1883 til 1888, for Nordland fra 1895 til 1900. Som tingmann var han central i rigsretssagen mod regeringen Selmer i 1884.

Han var Norges statsminister i Stockholm fra 1891 til 1893, og igen fra 1898 til 1902. Han var Norges statsminister fra 21. april 1902 til 22. oktober 1903. 

Han arbejdede derefter som amtmand i Kristiania fra 1905 til 1917, var norsk delegat til Folkeforbundet 1920 og 1922-1925, og gjorde et comeback som statsminister fra 1921 til 1923

Kongen udnævnte 7. november 1898 Blehr til storkors af St. Olavs Orden for statsborgerlig og embedsfortjeneste.

Han var gift med Randi Blehr og var far til Eivind Blehr. Han var også onkel til Dagny Juel.

Eksterne henvisninger 

 Biografi i NSDs politikerarkiv
 regjeringen.no: biografi

Stortingsrepræsentanter fra Venstre (Norge)
Norges statsministre
Norges statsministre i Stockholm
Amtmænd fra Norge
Storkors af Sankt Olavs Orden
Ministerhotellet

Ministerhotellet, eller Pechlinska palatset, var en bygning i Stockholm, Sverige. Den blev brugt som arbejdsplads og bolig for norske statsråder i Sverige fra 1814 til 1905. Ministerhotellet blev revet i 1911.

Ole Richter, Norges statsminister i Stockholm fra 1884, begik selvmord på statsministerkontoret her den 15. juni 1888.

Litteratur 
 Odd Inge Skjævesland: «Ministerhotellet : Unionens bortglemte maktarena» (2005). .

Bygninger, konstruktioner og anlæg i Stockholm
Guangyuan

Guangyuan (Forenklet kinesisk: 广元; traditionel kinesisk: 廣元; pinyin: Guǎngyuán; Wade-Giles: Kuǎng-yüán) er en by på præfekturniveau i provinsen Sichuan i den vestlige del af Kina. Præfekturet har et areal på 16.313,78 km2, og befolkningen anslås i 2007 til 3.080.000 mennesker. Guangyuan ligger ved floden Jialing.

Kulturminder 
Huangzeklostrets klippeskulpturer (广元千佛崖摩崖造像), Tusind-Buddha-klippeskulturene i Guangyuan (广元千佛崖摩崖造像) og Jianmen Shudao (剑门蜀道遗址) er opført på Folkerepublikken Kinas liste over kulturminder.

Administrative enheder 
Byprefekturet Guangyuan har jurisdiktion over 3 distrikter (区 qū) og 4 amter (县 xiàn).

Trafik

Jernbane 
Baoji-Chengdu-jernbanen løber gennem området. Den knytter Baoji i naboprovinsen Shaanxi til Chengdu i Sichuan.

Vej 
Kinas rigsvej 212 løber gennem området. Den begynder i Lanzhou i Gansu og fører mod syd via Nanchong i Sichuan og ender i Chongqing.

Bypræfekturer i Sichuan
Mathias Sommerhielm

Mathias Otto Leth Sommerhielm (født 22. august 1764 i Kolding, død 15. november 1827 i Stockholm) var en dansk-norsk advokat, som var Norges statsminister.

Sommerhielm tog juridisk embedseksamen ved Københavns Universitet i 1782. Han blev prokurator i samme by i 1786. 1789-1797 var han assessor i den norske Overhoffret. I 1791 giftede han sig for første gang med Frederikke Dorothea Sehested. I 1797 blev Overhoffretten ophævet, samme år blev Sommerhielm enkemand. Fra 1797 til 1801 var han assessor ved Akershus Stiftsoverret. I 1800 giftede han sig for anden gang, denne gang med Henriette Hermine Fugleberg. I 1801 blev han generalauditør i Norge. I denne egenskab var han med på at få Torkild Gåsdelen dødsdømt og henrettet i 1803.

Fra 1810 til 1814 var han amtmand i Østfold. Fra 1814 var Sommerhielm medlem af den norske regering, i perioder som justitsminister, og repræsenterede et svensk-venlig og konge-venlig element i denne. I 1819 blev han enkemand for anden gang. Fra juli 1822 frem til sin død var han norsk statsminister i Stockholm. I 1823 giftede han sig for tredje gang med grevinde Christine Marie Lewenhaupt.

Norges statsministre i Stockholm
Justitsministre fra Norge
Jurister fra Norge
Amtmænd fra Norge
Auditører fra Danmark
Prokuratorer fra Danmark
Danskere i 1700-tallet
Nordmænd i 1800-tallet
Danskere i 1800-tallet
Personer fra Kolding
Personer i Dansk Biografisk Leksikon
Alumni fra Københavns Universitet
Jialing

Jialing (kinesisk skrift: 嘉陵江, pinyin: Jīalíng Jiāng – «Jialing-floden», tidligere også kaldt Langshui (阆水 – làngshǔi) og Yushui (渝水 – yúshǔi)) er en flod der løber i i provinserne Gansu, Shaanxi, Sichuan og Chongqing i Kina. Den er en biflod til Chang Jiang (Yangtze). Den er 1.119 km lang, med et afvandingsområde på 160.000 km² og en middelvandføring på 2.130 m³/s.

Flodløbet 
Elva har sine kilder i de vestligste udløbere af Qin Ling-bjergene i de sydlige dele af provinserne Gansu og Shaanxi. Den får navnet Jialing i amtet Feng i Shaanxi, og herfra går Jialingdalen mod sydvest gennem grænseområderne mellem de to provinser, hvor den også løber sammen med flere bifloder fra vest, hvoraf den største er Xihan. Floden drejer efterhånden mod syd og løber gennem Dababjergene og ind i den nordlige del af provinsen Sichuan, hvor den ved Zhaohua syd for byen Guangyuan løber sammen med bifloden Bailong fra vest. 

I flodens midterste løb, mellem Zhaohua og Hechuan, løber den gennem et bakkelandskab med terresselagte rismarker. Flodløber er her stærkt svingende, og selv om afstanden i luftlinje kun er 200 km lang så tilbagelægger floden 600 km på denne strækning. Langs denne del ligger byerne Cangxi, Langzhong, Nanbu og Nanchong.

Jialings nedre løb begynder ved Hechuan, hvor den løber sammen med de to store bifloder Qu (fra øst) og Fu (fra vest). Mellem Hechuan og Chongqing skærer den gennem de op til 1.000 meter høje bjerge i Huaying Shan. Floden danner her tre kløfter, Libi, Wentang and Guanyin, som også kaldes «De mindre Tre Kløfter i Jialing», i modsætning til de store «Tre Kløfter» langs Yangtzefloden. Jialing munder ud i Yangtze i centrum af Chongqing.

Transport 
De midterste og nedre dele af floden er sejlbar for djunker, og den er især brugt til vandtransport på den nedre strækning nær Chongqing.

De øvre dele af Jialing-dalen er en vigtig transportvej mellem Weidalen i nord og byerne i Sichuan-bækkenet i syd, og hovedveje og jernbaner går mere eller mindre parallelt med floden.

Vandløb i Kina
Chang Jiang
Chongqing
Sichuans geografi
Shaanxi
Gansu
Skovgårde Voldsted

Skovgårde Voldsted er et middelalderligt voldsted på Djursland, beliggende ca. 3 km. vest for Fjellerup og 31 km øst for Randers. Voldstedet består af en firkantet borgbanke på 70 m x 43 m, med fremspringende hjørnebastioner der er hævet omkring 2,5 m, med opbyggede stensætninger, over en nu tørlagt voldgrav. Der er brolægning og fundamentrester af en trefløjet bygning, der i sydfløjen står i næsten tegl i op til 2 meters højde. Man kender ikke meget til stedets historie, men den ejedes omkring 1500 af Jens Madsen, og kom senere i slægten Lykkes eje; bygningerne brændte ned i 1541.

Eksterne kilder og henvisninger 
 
 fortidsmindeguide.dk 
 DSD
 Henning Dehn-Nielsen: Fortidsminder i Danmark 

Bygninger, konstruktioner og anlæg i Norddjurs Kommune
Fredede fortidsminder i Danmark
Voldsteder i Randers Amt
Wilhelm Gesenius

Heinrich Friedrich Wilhelm Gesenius (født 3. februar 1786 i Nordhausen, død 23. oktober 1842 i Halle an der Saale) var en tysk teolog og sprogforsker med speciale i hebraisk.

Gesenius studerede filologi og teologi ved universitetet i Helmstedt. Han var elev af Heinrich Henke. Senere blev han dr. theol. og dr. phil., var kongelig prøjssisk konsistorialråd og fra 1810 professor ved universitetet i Halle.

Gesenius udførte et banebrydende arbejde på den hebraiske sprogforsknings område. Han var blandt de første som videnskabeligt studerede de semitiske sprog. Hans hovedområde koncentrerede sig om leksikografi og grammatik. og hans indflydelse har holdt sig helt til moderne tid. Hans Hebräische Grammatik og Hebräische und aramäische Handwörterbuch über das alte Testament bliver fremdeles udgivet i faksimile baseret på oprindelige udgaver fra begyndelsen af 1900-tallet.

Værker 
 Versuch über die maltesische Sprache (1810)
 Hebräisches Elementarbuch (1813)
 Geschichte der hebräischen Sprache (1815)
 Ausführliches grammatisch-kritisches Lehrgebäude der hebräischen Sprache (1817)
 Paläographische Studien über phönizische und punische Schrift (1835)

Teologer fra Tyskland
Filologer fra Tyskland
Asaa Kirke

Asaa kirke eller Sankt Johannes Kirke er opført 1886-1887 i rundbuestil af røde mursten efter tegning af arkitekt Frits Uldall. Kirken blev indviet 9. oktober 1887.

Eksterne kilder/henvisninger 
 Asaa Kirke hos KortTilKirken.dk

Kirker i Brønderslev Kommune
Kirker i Hjørring Amt
Kirker i Aalborg Stift
Etableret i 1887